夢宗氏子來兄舍寄生九月初七果生姪子
作者：陽伯高
朝代：宋

paragraphs: 昔年曾夢宗家郎，受生所自言其詳。
髼鬆有髮重覆頂，夢裏恍然如在旁。
大人占之兆惟吉，惟熊惟羆男之祥。
今朝誕慶果如夢，始生三日逢重陽。
啼聲已覺是英物，一門四子誠生光。
小魚嬉戲已成隊，雛雁飛騰終作行。
曉來搔首搜句喜，奮筆倉惶書弄麞。
端由乃祖積德厚，詩禮有傳應異常。
新醅喜醱蒲萄綠，開樽共對籬花黄。
撳髯一笑共引滿，拜賀箕裘宗派長。